കെ.വി. അബുട്ടി

മലയാളിയായ സംഗീത സംവിധായകനും ഗായകനുമാണ് കെ.വി. അബുട്ടി. ആകാശവാണിയുടെ 'എ ടോപ് ഗ്രേഡ്' ലഭിച്ചിട്ടുള്ള അദ്ദേഹം ആകാശവാണി ഡൽഹിയിൽ ഓഡിഷൻ ബോർഡ് അംഗമാവുകയും ചെയ്തിട്ടുണ്ട്. മാപ്പിളപ്പാട്ടുകളും വിപ്ളവഗാനങ്ങളും ഭക്തിഗാനങ്ങളും ഉൾപ്പെടെ രണ്ടായിരത്തിലധികം ഗാനങ്ങൾക്ക് ഈണം നൽകിയിട്ടുണ്ട്.

 ജീവിതരേഖ 
മലപ്പുറം ജില്ലയിൽ അരീക്കോട് താഴത്തങ്ങാടിയിലെ കല്ലുവെട്ടി തറവാട്ടിൽ ആലിക്കുട്ടി ഹാജിയുടെയും റുഖിയയുടെയും മകനായി ജനനം.

പ്രാദേശിക തലത്തിൽ ഫുട്ബോൾ കളിക്കാരൻ കൂടിയായിരുന്ന ഇദ്ദേഹം അരീക്കോട് ടൗൺ ടീമിന്റെ ക്യാപ്റ്റനായിരുന്നു. സേഠ്‌ നാഗ്ജി ഫുട്ബോൾ ടൂർണമെന്റിൽ കളിച്ചിട്ടുണ്ട്.

 സംഗീതരംഗത്ത് 
യാഥാസ്ഥിതിക മുസ്ലിം കുടുംബത്തിൽ ജനിച്ചതിനാൽ അദ്ദേഹത്തിന് സംഗീതം പഠിക്കാൻ വിലക്കുണ്ടായിരുന്നു. മാതാപിതാക്കളറിയാതെയാണ് പത്താം വയസ്സിൽ അബുട്ടി സംഗീതം പഠിക്കാൻ ചേരുന്നത്. 1966–ൽ എട്ടാം ക്ളാസിൽ പഠിക്കുമ്പോൾ വി എം കുട്ടിക്കുവേണ്ടി 'കർഷകരേ വിയർപ്പുത്തുള്ളികൾ മുത്തുമണികളാക്കി മാറ്റൂ...' എന്ന വിപ്ളവഗാനം ചിട്ടപ്പെടുത്തിയാണ് അദ്ദേഹം അരങ്ങേറുന്നത്. അരീക്കോട് വൈഎംഎ യുവജന കലാസമിതി സംഘടിപ്പിച്ച പരിപാടിയിൽ ‘ചെങ്കൊടി ചെങ്കൊടി ചോരച്ചെങ്കൊടി’ എന്ന വിപ്ലവഗാനം പാടിയാണ് ഗായകനായുള്ള തുടക്കം.

ഹിന്ദുസ്ഥാനി സംഗീതത്തിലും കർണാട്ടിക് സംഗീതത്തിലും ബിരുദമുള്ള അബുട്ടി മാപ്പിളപ്പാട്ട് രംഗത്തും വ്യക്തിമുദ്ര പതിപ്പിച്ചിട്ടുണ്ട്.

ഹിന്ദുസ്ഥാനി സംഗീതജ്ഞൻ വിൻസെന്റ് മാസ്റ്റർ ആണ് സംഗീതത്തിലെ ആദ്യ ഗുരു. പിന്നീട് കുറച്ച് കാലം വി എം കുട്ടിയുടെയും എംഎസ് ബാബുരാജിൻ്റെയും ഒപ്പം ഹാർമോണിസ്റ്റായി. സംഗീതജ്ഞരായ പാലാ സി കെ രാമചന്ദ്രൻ, കെ രാഘവൻ മാസ്റ്റർ എന്നിവരുടെ നിർബന്ധത്തെതുടർന്ന് തലശേരിയിലെ സ്കൂൾ ഓഫ് മ്യൂസിക്കിൽ ചേർന്ന അദ്ദേഹം ബാലൻ മാസ്റ്ററുടെ ശിക്ഷണത്തിൽ അവിടെ നിന്നും കർണാടിക് സംഗീതത്തിൽ ബിരുദം നേടി.

ആകാശവാണിയിൽ മ്യൂസിക് കംപോസർ ടെസ്റ്റ് പാസായ അദ്ദേഹം, കോഴിക്കോട് ആകാശവാണിയിൽ നിന്ന് എ ടോപ്പ് ഗ്രേഡ് നേടുന്ന ആദ്യത്തെ പാട്ടുകാരനാണ്.

 ഔദ്യോഗിക ജീവിതം 
1986 ൽ അരീക്കോട് ഓറിയന്റൽ ഹൈസ്കൂളിൽ സംഗീത അധ്യാപകനായി ഔദ്യോഗിക ജീവിതം ആരംഭിച്ചു. 20 വർഷത്തോളം അധ്യാപകനായി ജോലിചെയ്ത ശേഷം ജോലി ഉപേക്ഷിച്ച് മുഴുവൻസമയ സംഗീതജ്ഞനായി. നിലവിൽ മോയിൻകുട്ടി വൈദ്യർ മാപ്പിള കലാ അക്കാദമി വൈസ് ചെയർമാൻ കൂടിയാണ് അദ്ദേഹം.

 പുരസ്കാരങ്ങളും അംഗീകാരങ്ങളും
 കേരള ഫോക്ലാർ അക്കാദമിയുടെ മാപ്പിളപ്പാട്ടിനുള്ള ഫെലോഷിപ്പ്
 കേരള സംഗീത നാടക അക്കാദമിയുടെ ഗുരുപൂജ പുരസ്കാരം
 ശ്രീശങ്കരാചാര്യ യൂണിവേഴ്സിറ്റിയുടെ പ്രത്യേക പുരസ്കാരം
 കേരള മാപ്പിളകലാ അക്കാദമിയുടെ എസ് എ ജമീൽ പുരസ്കാരം
 രാജീവ് ഗാന്ധി യൂത്ത് ഫൌണ്ടേഷന്റെ സംഗീതപ്രതിഭാ പുരസ്കാരം
 പാലക്കാട് സ്വരലയ പുരസ്കാരം
 ഓൾ ഇന്ത്യാ റേഡിയോ ഡൽഹി മ്യൂസിക് ഓഡിഷൻ ബോർഡ് മെംബർ
 കൈരളി ടിവിയുടെ മികച്ച സംഗീതസംവിധായകനുള്ള അവാർഡ്
 സംഗീത സംവിധാനത്തിൽ ആകാശവാണിയുടെ 'എ ടോപ് ഗ്രേഡ്' ലഭിച്ചിട്ടുണ്ട്.

 കുടുംബം 
ഭാര്യ റസിയ അദ്ധ്യാപികയാണ്. ദമ്പതികൾക്ക് സിമിൽജാസ്, ഗസൽ, അതുൽരഖ എന്നീ മൂന്ന് മക്കളുണ്ട്.

 അവലംബം 

വർഗ്ഗം:കേരള സംഗീത നാടക അക്കാദമി പുരസ്കാരം ലഭിച്ചവർ
വർഗ്ഗം:കേരള ഫോക്‌ലോർ അക്കാദമിയുടെ പുരസ്‌കാരം നേടിയവർ